China-vliegramp: Vlugopnemer gevindSoek- en reddingswerkers op die toneel van die China Eastern- vliegtuigongeluk (21 Maart 2022) (Foto: STR/AFP) ŉ Vlugopnemer van ŉ China Eastern-vliegtuig wat met 132 persone aan boord in ŉ berg in die suide van China vasgevlieg het, is Woensdag gevind. Die oorsaak van die ongeluk het lugvaartowerhede laat kopkrap en die ruwe terrein word gefynkam vir leidrade. Dit blyk of daar nie enige oorlewendes is nie en dit maak die ongeluk een van China se dodelikste vliegtuigongelukke in byna 30 jaar. Beamptes het bevestig dat ŉ vlugopnemer, vermoedelik die stuurkajuit-stemopnemer, gevind is en dit kan vermoedelik belangrike leidrade verskaf oor die oorsaak van die ongeluk. Zhu Tao, ŉ beampte by China se lugvaartowerheid, het aan verslaggewers gesê die buitekant van die boks is “ernstig beskadig” en die stoor-eenheid is ook beskadig, maar is relatief volledig. Die Boeing 737-800 het twee vlugopnemers gehad: een in die agterkantste passasierskajuit wat vlugdata versamel en die ander ŉ stemopnemer in die kajuit saam met die vlieëniers. Reddingswerkers is nog op soek na die ander opnemer. Beamptes het egter nog nie alle passasiers dood verklaar nie, ondanks die wrakstukke en gebrande besittings waarop reddingspanne afgekom het. Zheng Xi, hoof van die gebied se reddingsdiens, het Woensdagaand gesê dat daar wel menslike oorskot gevind is. AFP-verslaggewers het vroeër in die dag gesien hoe ŉ klein groepie mense deur beamptes begelei word na die toneel. Een middeljarige man het later bevestig hy is ŉ familielid van iemand wat aan boord die vliegtuig was. Hy het die media gevra om hom nie te steur nie. Reddingswerk duur voort oor die 45 200 m² ongelukstoneel. Werkers, geklee in oranje oorpakke, gebruik honde, hommeltuie en skandeerders om die puin te deursoek. Die Boeing 737-800 het Maandagmiddag naby Wuzhou in die suide van China neergestort ná kontak met lugverkeerbeheer verloor is. Tot en met daardie stadium was daar normale kommunikasie met grondpersoneel, het staatsmedia berig. Die kaptein het meer as 6 700 vlugure ervaring en die eerste medevlieënier het meer as 31 000 vlugure ervaring, het beamptes Woensdag gesê. Daar was ŉ tweede medevlieënier aan boord met meer as 550 vlugure. Al drie vlieëniers was gesond en het nie enige persoonlike probleme gehad nie. China Eastern het gesê die vliegtuig, wat byna sewe jaar oud was, het voor die vlug aan alle lugwaardigheidsvereistes voldoen. Lugvaartowerhede sê nog bewyse en getuienis is nodig voor hulle enige gevolgtrekkings kan maak.